
ЧӐВАШ РЕСПУБЛИКИН

САККУНӖ

ЧӐВАШ РЕСПУБЛИКИН 
ӖҪ ВЕТЕРАНӖСЕМ ҪИНЧЕН
Чӑваш Республикин Патшалӑх Канашӗ

2015 ҫулхи раштав уйӑхӗн 24-мӗшӗнче

йышӑннӑ

1 статья
Ҫак Саккун "Чӑваш Республикин ӗҫ ветеранӗ" ят памалли условисене тата "Чӑваш Республикин ӗҫ ветеранӗ" ят панӑ граждансене (малалла – Чӑваш Республикин ӗҫ ветеранӗсем) социаллӑ пулӑшу памалли мерӑсене палӑртать.

2 статья
Чӑваш Республикин ӗҫ ветеранӗсем ҫинчен калакан Чӑваш Республикин саккунӗсем Раҫҫей Федерацийӗн Конституцийӗн, федераци саккунӗсен тата Раҫҫей Федерацийӗн ытти нормативлӑ право акчӗсен положенийӗсем ҫинче никӗсленеҫҫӗ тата ҫак Саккунран тата Чӑваш Республикин ытти нормативлӑ право акчӗсенчен тӑраҫҫӗ.

3 статья
1. "Чӑваш Республикин ӗҫ ветеранӗ" ята Раҫҫей Федерацийӗн гражданӗ​сене пенси памалла тунӑ хыҫҫӑн е тата страхлав пенсине ватлӑхпа илме право паракан ҫула ҫитнӗ хыҫҫӑн ыйтса ҫырнине тӗпе хурса ҫак статьян 2-мӗш пайӗпе пӑхса хӑварнӑ сӑлтавсем тӑрӑх параҫҫӗ.

2. "Чӑваш Республикин ӗҫ ветеранӗ" ят памалли сӑлтавсем ҫаксем шутланаҫҫӗ:

1) Чӑваш Республикин патшалӑх наградисемпе наградӑлани.

Чӑваш Республикин патшалӑх наградисем тесе Чӑваш АССР, Чӑваш Республикин патшалӑх влаҫӗн полномочиллӗ органӗсем туса хунӑ Чӑваш АССР, Чӑваш Республикин патшалӑх наградисене калаҫҫӗ;

2) хӗрарӑмсен 37 ҫул та 6 уйӑхран кая мар тата арҫынсен 42 ҫул та 
6 уйӑхран кая мар ӗҫ стажӗ пулни, ҫав шутран хӗрарӑмсен 18 ҫул та 
9 уйӑхран кая мар тата арҫынсен 21 ҫул та 9 уйӑхран кая мар Чӑваш Республикин территорийӗнче пухнӑ ӗҫ стажӗ пулмалла, тата ялан Чӑваш Республикин территорийӗнче пурӑнни. Ӗҫ стажӗ тесе ӗҫ-хӗлӗн (службӑн) календарлӑ йӗркепе шутлакан пӗрлехи вӑрӑмӑшне калаҫҫӗ.

3. Ӗҫ-хӗлӗн (службӑн) темиҫе тапхӑрӗ пӗр вӑхӑта лексен ӗҫ стажне шутласа палӑртнӑ чухне "Чӑваш Республикин ӗҫ ветеранӗ" ята илес текен гражданин суйласа илнӗ ҫав тапхӑрсенчен пӗрне шута илеҫҫӗ.

4. Раҫҫей Федерацийӗн Ӗҫлев ҫинчен калакан саккунӗсен кодексӗн 
33 статйин пӗрремӗш пайӗн 3-мӗш, 4-мӗш, 7-мӗш тата 8-мӗш пункчӗсемпе, 
254 статйин пӗрремӗш пайӗн 1–3-мӗш пункчӗсемпе, Раҫҫей Федерацийӗн Ӗҫлев кодексӗн 81 статйин пӗрремӗш пайӗн 5–11-мӗш пункчӗсемпе пӑхса хӑварнӑ сӑлтавсем тӑрӑх ӗҫрен хӑтарнӑ граждансене "Чӑваш Республикин ӗҫ ветеранӗ" ят памаҫҫӗ.

4 статья
"Чӑваш Республикин ӗҫ ветеранӗ" ята тата "Чӑваш Республикин ӗҫ вете​ранӗн" удостоверенине памалли йӗркене Чӑваш Республикин Министрсен Ка​бинечӗ палӑртать.

5 статья
1. Чӑваш Республикинче ялан е чылай вӑхӑт пурӑнакан, хӗрарӑмсем 55 ҫула тата арҫынсем 60 ҫула ҫитнӗ Чӑваш Республикин ӗҫ ветеранӗсем ӗҫлеме (службӑра тӑма) пӑрахнӑ хыҫҫӑн социаллӑ пулӑшӑвӑн ҫак мерисемпе усӑ курма пултараҫҫӗ:

кашни уйӑхра паракан 1082 тенкӗ чухлӗ укҫа-тенкӗне илме;

вырӑнти телефон ҫыхӑнӑвӗн сечӗн абонент линине (пралук линине) абонента усӑ курма уйӑрса панӑшӑн илекен хакӑн 50 процент чухлӗ виҫепе танлашакан саплаштару укҫине илме.

2. Енчен те гражданин федераци саккунӗсем тата Раҫҫей Федерацийӗн ытти нормативлӑ право акчӗсем, ҫак Саккун тата Чӑваш Республикин ытти нормативлӑ право акчӗ тӑрӑх кашни уйӑхра паракан укҫа тӳлевне, саплаштару укҫине, вӗсене памалла тунӑ сӑлтавсене пӑхмасӑр, пӗр вӑхӑтра илме пултарать пулсан (Раҫҫей Федерацийӗн "Чернобыль АЭСӗнчи катастрофӑна пула радиаци илнӗ граждансене социаллӑ хӳтлӗх парасси ҫинчен" 1991 ҫулхи ҫу уйӑхӗн 15-мӗшӗнчи 1244-I №-лӗ саккунӗпе, Федерацин "Семипалатинск полигонӗнче яде​рлӑ тӗпчевсем ирттернине пула радиаци илнӗ граждансене социаллӑ хӳтлӗх парасси ҫинчен" 2002 ҫулхи кӑрлач уйӑхӗн 10-мӗшӗнчи 2-ФЗ №-лӗ саккунӗпе килӗшӳллӗн кашни уйӑхри укҫа тӳлевӗсене пама палӑртнӑ тӗслӗх​семсӗр пуҫне), ӑна гражданин хӑй суйласа илнӗ тӑрӑх е федераци саккунӗпе, е тата Раҫҫей Федерацийӗн ытти нормативлӑ право акчӗпе, е тата ҫак Саккунпа е Чӑваш Республикин ытти нормативлӑ право акчӗпе кашни уйӑхра паракан укҫа тӳлевӗнчен, саплаштару укҫин​чен пӗрне тӳлеҫҫӗ.

3. Ҫак статьян 1-мӗш пайӗнче пӑхса хӑварнӑ социаллӑ пулӑшу 
мерисене ыйтса ҫырнине тӗпе хурса Чӑваш Республикин Министрсен 
Кабинечӗ па​лӑртакан йӗркепе параҫҫӗ.
6 статья
1. Чӑваш Республикин ӗҫ ветеранӗсем валли ҫак Саккунпа палӑртнӑ социаллӑ пулӑшу мерисене укҫа-тенкӗпе тивӗҫтересси Чӑваш Республикин тӑкак обязательстви шутланать.
2. Кашни уйӑхра паракан тӳлеве индексацилесси ҫинчен калакан йышӑ​нӑва Чӑваш Республикин Министрсен Кабинечӗ Чӑваш Республикин черетлӗ финанс ҫулӗнчи тата планпа пӑхнӑ тапхӑрти республика бюджечӗ ҫинчен калакан Чӑваш Республикин саккунӗпе асӑннӑ тӗллевсем валли пӑхса хӑварнӑ укҫа-тенкӗ шайӗнче ҫирӗплетет.

7 статья
1. Ҫак Саккун ӑна официаллӑ йӗркепе пичетлесе кӑларнӑ кун хыҫҫӑн вунӑ кун иртсен вӑя кӗрет. 

2. Ҫак Саккун вӑя кӗнӗ кунччен вӑйра тӑнӑ условисем тӑрӑх "Чӑваш Республикин ӗҫ ветеранӗ" ята илме пултарнӑ граждансем Чӑваш Республикин саккунӗсемпе палӑртнӑ йӗркепе ӑна илме документсем тӑратнӑ тата вӗсенчен килмен сӑлтавсене пула асӑннӑ ята илмелли правӑпа усӑ курман чухне ҫак Саккунӑн 3 статйин 2-мӗш пайӗн 2-мӗш пункчӗпе (Чӑваш Республикин территорийӗнче пухнӑ ӗҫ стажӗ тӗлӗшпе требованисем палӑртакан пайра), 3 статйин 3-мӗш, 4-мӗш пайӗ​семпе "Чӑваш Республикин ӗҫ ветеранӗ" ята парассипе ҫыхӑннӑ, ҫак Саккун вӑя кӗриччен йӗркеленнӗ право хутшӑнӑвӗсем тӗлӗшпе усӑ курмаҫҫӗ.

